作者:劉過
標題:沁園春
內容:一劍橫空，飛過洞庭，又為此來。有汝陽璡者，唱名殿陛，玉川公子，開宴尊罍。四舉無成，十年不調，大宋神仙劉秀才。如何好，將百千萬事，付兩三杯。未嘗慼慼於懷。問自古英雄安在哉。任錢塘江上，潮生潮落，姑蘇臺畔，花謝花開。盜號書生，強名舉子，未老雪從頭上催。誰羨汝，擁三千珠履，十二金釵。